KOMISIJAS ATZINUMSatbilstoši Līguma par Eiropas Savienības darbību 294. panta 7. punktac) apakšpunktampar Eiropas Parlamenta grozījumiemPadomes kopējā nostājā attiecībā uzpriekšlikumu EIROPAS PARLAMENTA UN PADOMES DIREKTĪVAI,ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem /* COM/2011/0550 galīgā redakcija - 2008/0147 (COD) */





2008/0147 (COD) KOMISIJAS ATZINUMS atbilstoši Līguma par Eiropas Savienības darbību 294. panta 7. punkta c) apakšpunktam par Eiropas Parlamenta grozījumiem Padomes kopējā nostājā attiecībā uz priekšlikumu EIROPAS PARLAMENTA UN PADOMES DIREKTĪVAI, ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem 1. Ievads Līguma par Eiropas Savienības darbību 294. panta 7. punkta c) apakšpunktā paredzēts, ka Komisijai jāsniedz atzinums par Eiropas Parlamenta otrajā lasījumā ierosinātajiem grozījumiem. Komisija šeit izklāsta savu atzinumu par trīs grozījumiem, ko ierosinājis Parlaments. 2. Priekšvēsture Datums, kad priekšlikumu nosūta Eiropas Parlamentam un Padomei[1] || 08.07.2008. Eiropas Ekonomikas un sociālo lietu komitejas atzinuma datums || 16.12.2009. Eiropas Parlamenta atzinuma pirmajā lasījumā datums || 11.03.2009. Padomes kopējās nostājas pirmajā lasījumā datums (kvalificēts balsu vairākums) || 15.02.2011. Eiropas Parlamenta atzinuma otrajā lasījumā datums || 07.06.2011. 3. Komisijas priekšlikuma nolūks Pašreizējā Direktīvā 1999/62/EK noteiktas maksimālās likmes, ko dalībvalstis var iekasēt no smagajiem kravas transportlīdzekļiem par transporta infrastruktūras izmantošanu. Tomēr, nosakot šīs likmes, dalībvalstis var neņemt vērā ārējās izmaksas, piemēram, gaisa un trokšņa piesārņojumu. Komisijas ierosinātās izmaiņas pieļaus tādas maksas, kuras ieviešot, tiktu veicināti efektīvāki un tīrāki kravas pārvadājumi. Līdz ar citām ierosinātajām izmaiņām šī ir galvenā un dod dalībvalstīm lielāku elastību mainīt autoceļu nodevu likmes, lai veicinātu transporta izmantošanu ārpus sastrēgumstundām un galu galā samazinātu sastrēgumus. Visbeidzot, papildu ieņēmumus, ko dod ārējo izmaksu iekasēšana, vajadzētu izmantot, lai finansētu projektus, kas padara transportu ilgtspējīgu. 4. Komisijas atzinums par Eiropas Parlamenta grozījumiem Transporta un tūrisma komiteja 2011. gada 12. aprīlī balsoja par ieteikumu, kas sastāv no 35 grozījumiem, Padomes nostājai pirmajā lasījumā. Saskaņā ar LESD 294. panta noteikumiem un kopīgo deklarāciju par koplēmuma procedūras praktiskajiem aspektiem[2] Padome, Eiropas Parlaments un Komisija ir vairākkārt neoficiāli sazinājušies, lai otrajā lasījumā panāktu vienošanos par šo lietu. Pēc šīs neoficiālās sazināšanās komiteja ir iesniegusi trīs kompromisa grozījumus, par kuriem pēc tam tika balsots 2011. gada 7. jūnija plenārsēdē. Komisija atbalsta šos grozījumus. 4.1. Komisijas pieņemtie grozījumi Padomes nostāju pirmajā lasījumā Komisija jau ir apstiprinājusi (sk. Komisijas atzinumu par Padomes nostāju[3]). Būtiskākās izmaiņas, kas ieviestas ar Eiropas Parlamenta grozījumiem Padomes nostājā, ir šādas: – precizēts Padomes mehānisms, atbilstoši kuram tiktu mainītas infrastruktūras maksas sastrēgumstundās, ieviešot noteikumus, kas garantē ieņēmumu neitralitāti un uzlabo pārredzamību. Iegūtais mehānisms sniegs jaunu instrumentu dalībvalstīm, kas ļaus tām kontrolēt sastrēgumus sastrēgumstundās, vienlaikus neuzliekot pārmērīgu slogu autotransporta nozarei, – iekļauts noteikums par ieņēmumu izmantošanu transporta nozarē. Šis noteikums mudina dalībvalstis ieguldīt ieņēmumus no ceļa nodevām projektos, kas vērsti uz to, lai padarītu transportu ilgtspējīgāku. Var uzskatīt, ka tas ticis piemērots, ja 15 % no ieņēmumiem tiek izmantoti Eiropas transporta tīkla projektos. Dalībvalstīm būs jāziņo par gūtajiem ieņēmumiem un veiktajiem ieguldījumiem transporta nozarē. Šis rastais kompromiss, lai arī tas ir mazāk vērienīgs nekā sākotnējais Komisijas priekšlikums, ir nepārprotams solis uz priekšu, lai uzlabotu pārredzamību no autoceļu nodevām gūto ieņēmumu izmantošanā un veicinātu jaunas investīcijas transporta nozarē, – kalnu apgabalos atļauts 0, I un II Euro klases transportlīdzekļiem un — no 2015. gada — III Euro klases transportlīdzekļiem vienlaikus piemērot esošo uzcenojumu un jaunās maksas par ārējām izmaksām. Ir paredzēts arī obligāti asignēt nelielu daļu no ieņēmumiem, kuri rodas šo maksu kombinācijas rezultātā. Šis noteikums palīdzēs vēl vairāk paātrināt videi draudzīgāku transportlīdzekļu ieviešanu, vienlaikus radot papildu ieņēmumus, lai sniegtu alternatīvas autotransportam, – iekļauta "pārskatīšanas klauzula", pamatojoties uz Komisijas ziņojumiem — attiecīgi 12 un 48 mēnešus pēc direktīvas stāšanās spēkā — un, vajadzības gadījumā, pamatojoties uz Komisijas tiesību akta priekšlikumu. Ziņojumu saturs ir saskaņots ar jaunāko Balto grāmatu par transportu. Padomes pozīcijā nav paredzēts pienākums dalībvalstīm nosūtīt Komisijai atbilstības tabulu, neskatoties uz vispārējo nostāju, ko Eiropas Parlaments parasti ieņem attiecībā uz šo jautājumu. Tomēr prezidentvalsts Ungārija ar atbalstu no turpmākajām prezidentvalstīm — Polijas, Dānijas un Kipras — izdevusi deklarāciju, apstiprinot, ka šīs direktīvas pieņemšana neskar rezultātu iestāžu sarunām par atbilstības tabulām (skatīt pielikumu). Eiropas Parlaments tādējādi varēja vienoties ar Padomi, bet izvirzot deklarāciju (skatīt pielikumu), saskaņā ar kuru Eiropas Komisijai jāsniedz informācija Parlamentam divpadsmit mēnešu laikā pēc šīs vienošanās pieņemšanas plenārsēdē un transponēšanas perioda beigās jāsniedz ziņojums par dalībvalstu praksi, izstrādājot savas tabulas, kur iespēju robežās ilustrēta atbilstība starp šo direktīvu un transponēšanas pasākumiem. Plenārsēdes laikā 2011. gada 7. jūnijā Komisija sniedza deklarāciju, kas cita starpā apliecina tās apņemšanos nodrošināt to, ka dalībvalstis izveido atbilstības tabulas, kas saista to pieņemtos transponēšanas pasākumus ar šo direktīvu, apliecina, ka tā sniegs Eiropas Parlamenta pieprasīto informāciju, un uzsver, ka nostāju, ko Komisija ieņem šajā lietā, nevar uzskatīt par precedentu (skatīt tekstu pielikumā). 5. Secinājumi Atbilstīgi Līguma par Eiropas Savienības darbību 293. panta 2. punktam Komisija groza savu priekšlikumu, apstiprinot grozījumus, kā izklāstīts iepriekš. Pielikums Prezidentvalsts deklarācija "Ar šo tiek deklarēts, ka Padomes un Eiropas Parlamenta 2011. gada 23. maija trialogā panāktais nolīgums par Eiropas Parlamenta un Padomes direktīvu, ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem, „eirovinjete”, neierobežo rezultātu iestāžu sarunām par atbilstības tabulām." Eiropas Parlamenta deklarācija "Eiropas Parlaments pauž nožēlu, ka Padome nebija gatava piekrist obligātajai atbilstības tabulu publicēšanai saistībā ar Direktīvas 1999/62/EK grozījumu priekšlikumu. Ar šo tiek deklarēts, ka Eiropas Parlamenta un Padomes 2011. gada 23. maija trialogā panāktais nolīgums par Eiropas Parlamenta un Padomes direktīvu, ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem („eirovinjete”), neierobežo rezultātu iestāžu sarunām par atbilstības tabulām. Eiropas Parlaments aicina Eiropas Komisiju sniegt informāciju Parlamentam divpadsmit mēnešu laikā pēc šī nolīguma pieņemšanas plenārsēdē un transponēšanas perioda beigās sniegt ziņojumu par dalībvalstu praksi, izstrādājot savas tabulas, kur iespēju robežās ilustrēta atbilstība starp šo direktīvu un transponēšanas pasākumiem, un padarīt tās publiski pieejamas." Eiropas Komisijas deklarācija "Komisija atgādina par savu apņemšanos nodrošināt, ka dalībvalstis ES tiesību aktu transponēšanas satvarā izveido atbilstības tabulas, kurās to pieņemtie transponēšanas pasākumi būtu sasaistīti ar ES direktīvu, un nosūta tās Komisijai pilsoņu, labākas likumdošanas un tiesību aktu pārredzamības interesēs un ar mērķi palīdzēt izvērtēt valsts tiesību normu atbilstību ES noteikumiem. Komisija pauž nožēlu par atbalsta trūkumu noteikumam, kas iekļauts priekšlikumā Eiropas Parlamenta un Padomes direktīvai, ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem („eirovinjete”). Kompromisa garā un lai nodrošinātu, ka priekšlikums tiktu pieņemts nekavējoties, Komisija var piekrist tam, ka tekstā iekļauto saistošo noteikumu par atbilstības tabulām aizstāj ar atbilstīgu apsvērumu, ar kuru mudina dalībvalstis ievērot šo praksi. Tā sniegs informāciju divpadsmit mēnešu laikā pēc šīs vienošanās pieņemšanas plenārsēdē un transponēšanas perioda beigās sagatavos ziņojumu par dalībvalstu praksi gan savām vajadzībām, gan Savienības interesēs izstrādāt savas tabulas, kur iespēju robežās atspoguļota atbilstība starp šo direktīvu un transponēšanas pasākumiem, un padarīs tās publiski pieejamas. Tomēr nostāju, ko Komisija ieņem šajā lietā, nevar uzskatīt par precedentu. Komisija turpinās centienus kopā ar Eiropas Parlamentu un Padomi rast atbilstošu risinājumu šim horizontālajam institūciju jautājumam." [1] COM(2008) 436 galīgā redakcija — 2008/0147 COD. [2] OV C 145, 30.6.2007., 5. lpp. [3] COM(2011) 69 galīgā redakcija.